題浯溪
作者：曾丰
朝代：宋

paragraphs: 千古一碑得人愛，來書碑後幾前輩。
相頡頏甚曾不饒，自混融之了無礙。
太平天子狃開元，馴致馬嵬悔何逮。
桑陰未徙宗廟安，儲皇功豈不云倍。
君父恩重臣子輕，功至彌天皆分內。
靈武猶言權濟經，京師何忍小間大。
南內起居不遑安，西宮晨夕無聊頼。
不沒其實豫章公，言者無罪聞足戒。
元結但持歸美心，爲尊者諱誰獨怪。
歸美爲頌刺爲雅，四詩義各有攸在。
一出春秋雅頌中，兩忘人我是非外。
朅來獨招莫逆魂，尊中有酒聊一酹。
垂去更解未艾紛，石上有壁聊一疥。